Date: 1526
Issuing place: Åbo
Country: Suomi
Language: saksa
Document type: Kaupungit, Kirjeet

Vor allenn vnde enen yslykenn, wath standes, wesen offte condytyen se syn, geystlyck offte wertlyck, besunder vor yw erszame namafftyghe wolwyszenn herenn borgemester vnde rath der stadth Reuell, vnszen besunderghenn gunstyghenn gudenn frunden vnde gunneren, don kunth vnde bekennen wy borghemester vnde rathman der stath Abo myth erbedyng vnses fruntlyken grotes, dath vor vns erschinen ys, dar wy tho rade sethen jn byweszende vnszes houithmans Jons Westguth, de erszame Peter van Aken, vnsze mede broder vnde borgemester der stadth Abo, myth ettelken vorsegelden breuen, he van der keyszerlykenn stadth Aken hefft erlanghen lathen yn gegenwardycheyth Tonnyes Sasszen, borgher van Aken, ludende vnde ynholdende vmme ettelke erffgudere, eme tho Reuell dorch dothlykenn affganck mede an gestoruenn scholde syn van zelygher Oelheyth van Kyrchrade, Hynryck Klotzmakers na gelatenn husfrauwe, de tho Reuell yn God den Heren vorstoruen ys, welcher geweszen ys vorbenomede Peter van Aken grothe moder suster, Drütke ghenanth, alsze van offtghemelten Peter syner moder weghen Cycylya, de ock tho Aken yn God den Herenn vorstoruenn ys, vnde sze Jacob Lentzenn, borgher tho Aken, lyfflyke vnde rechte suster gheweszenn ys van vader vnde van moder echt vnde recht gebarenn, vnde dath dar ock nimandes negher ys edder myth em der gelykenn sunder Jacob Lentz, Peter van Aken, syner zelygen moder haluen Cecylyen, dar dan Tonnyes Sasse vulmacht hefft van allenn frunden beyde tho Aken unde hyr na vthwysynghe syner breue van ener keyserlykenn stadth van Aken vnde eme ock vor[g]henomede Tonnyes Sassze vor vns tho gestande hefft, dath vorbenomede Peter van Aken gelyck myth ynne ys yn de oftgemelten erffgudere alze van syner zelyghen moder wegen Cecylya vnde sus nemande anders edder des gelyken. Szo hefft der haluen vorbenomede Peter van Aken gekeszeth vnde geordynereth, mechtych gemaketh vnde maketh wullekomelyken mechtych van syner weghennt Tonnyes Sasszen vnde yn dem namen der offtgemelten erffgudere synes andels de suluyghenn tho forderende manende vnde tho entfanghen tho quytheren enen anderen vor dan tho mechtyghenn szo vaken eme dath werth syn van noden vnde susth allenn vnde jslykenn recht ganck dar by don vnde lathen gelyck he suluen don vnde lathenn mochte szo he personlykenn yegenwardych dar ouer vnde an were, gelauedes wes bauen geschreuen mechtyger don werth by den offtgemelten erffguderen dath suluyghe stede vnde vasth vnvorbrolykenn tho holdenn yn alle tho komen tyden. Erszame namhaftyghen wolwyszenn heren ys vnsze gansflytyghe bede vnde begher [gy] wyllenn dem gedachtenn Tonnyes behulpellyck vnde vorderlyck syn der bauen geschreuen erffgudere haluen vpp dath he ane wyderen vortoch erlanghenn moghe, dath vorschulde wy yeghen yuwe erszame wyssheyth yn dem gelykenn offte vele grother wedderumme hebbeth ock guden louen vnde tho vorsycht tho vns, dath alle de genne de sulke gudere vnder hebben vnde van syck reckken, dath se der haluen genen wyderen na manenth lyden scholenn jn tho kamenden tyden, dar vor wy lauen vnde guth segghenn vnde wy ock hyr tho der stede genuchsam vnde vasthe borghen vnde vorwyssynghe hyr vor vns hebben. Tho orkunde der warheyth hebbe wy vnszes stadth jngeszegell myt wethenn vnde wyllen vnses houethmans Jons Wetsguth (!) nedden vor dussenn vnszenn breff wytlyken don henghenn. Geschreuen vnde gegheuen yn Abo den xxvij dach yn september jnth yar vnszer Heren dusenth vyffhunderth vnde xxvj jaer.